text: Beredskaber arbejder på at blive sluttet sammen
  27 januar 2014 kl. 18.34
  De kommunale beredskaber i Kolding, Fredericia, Vejle, Billund og Middelfart arbejder på at danne en samlet enhed.
  Udspillet kommer fra beredskabschef Kaj Petersen i Fredericia.
  De kommunale og statslige beredskab har fået ordre fra Finansministeriet til at komme op på besparelser på 300 til 400 millioner kroner over tre år af et samlet budget på to milliarder kroner.
  Kaj Petersen peger på, at en sammenlægning af beredskaberne i Trekantområdet kan give en række rationaliseringsgevinster. Blandt andet kan antallet af ledere begrænses, og vagtberedskabet kan tilrettelægges mere effektivt.
  Et stort beredskab kan også i højere grad have specialister inden for forskellige områder.
  Landets beredskaber har fået en frist til 1. april til at komme med spareforslag.
  